钦定古今图书集成/明伦汇编/氏族典/第214卷 > 何佟之
## 钦定古今图书集成/明伦汇编/氏族典/第214卷 > 何佟之

按《梁书何佟之传》，“佟之字士威，庐江灊人，豫州刺史
恽六世孙也。祖劭之，宋员外散骑常侍。父歆，齐奉朝
请。佟之少好《三礼》，师心独学，彊力专精，手不辍卷。起
家扬州从事，仍为总明馆学士，频迁司徒车骑参军
事、尚书祠部郎。齐建武中，为镇北记室参军，侍皇太
子讲，领丹阳邑中正，历步兵校尉、国子博士。寻迁骠”
骑谘议参军，转司马。中兴初，拜骁骑将军。高祖践阼，
尊重儒术，以佟之为尚书左丞。是时百度草创，佟之
依礼定议，多所裨益。天监二年卒官，年五十五，特诏
赠黄门侍郎。所著《文章礼义》百许篇。子朝隐、朝晦。